Димчо Дебелянов
На Пенчо Славейков

chitanka.info

На робска нощ под свода черен,

за участ царствена роден,

кат слънце тръгна ти — уверен,

към подвига на своя ден.

И хвърли зрак в предел безплоден,

де гаснат болно лъч по лъч,

де всеки трепет благороден

замира в кипналата злъч.

Там тма слепци обезумели

към теб похулен рев изви —

презрений хищно те прицели

и нищият те уязви.

Но, жрец и воин на живота,

ту благ, ту огненожесток,

ти горд възлезе на Голгота

и не отрече своя Бог.

Сам си съдбата изпревари

и там, де нявга на скръбта

димяха черните пожари,

днес светят мощ и красота.

Че ден за химни ти дочака,

дочака жътва в своя ден —

и като слънце слезе в мрака,

от блясък царствен озарен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.